钦定古今图书集成/明伦汇编/宫闱典/第048卷 > 文帝沈婕妤
## 钦定古今图书集成/明伦汇编/宫闱典/第048卷 > 文帝沈婕妤

按《宋书后妃传》：“文帝沈婕妤，讳容，不知何许人也。纳
于后宫为美人，生明帝，拜为婕妤。元嘉三十年卒，时
年四十，葬建康之莫府山。世祖即位，追赠湘东国太
妃。太宗即位，有司奏曰：‘昔豳都追远，正邑缠哀，缅慕
德义，敬奉园陵。先太妃德履端华，徽景明峻，风光宸
掖，训流国闱，鞠圣诞灵，蚤捐鸿祚。臣等远模汉册，近
仪晋典，谨上尊号为皇太后’。”下礼官议谥，谥曰宣太
后，陵号曰“崇宁。”以太后弟道庆为给事中。泰始三年
卒，追赠通直散骑常侍，赐爵县侯。又追赠太后父散
骑常侍，母王氏成乐乡君。